Justin Bieber dropper «meet and greet» på «Purpose»-turneen
Justin Bieber startet sin verdensturne 9. mars, og skal innom 114 byer i både USA og Europa. 23. og 24. september står han på scenen på Telenor Arena. Ingen som har kjøpt billetter til såkalt «meet and greet» vil få møte popstjernen som planlagt. Bieber skriver selv på sin Instagram- og Facebookprofil at han gjerne vil gjøre fansen lykkelige, men ikke på bekostning av seg selv. «Jeg føler meg følelsesmessig og mentalt tom når jeg forlater møtene, omtrent så jeg blir deprimert. Presset på å være den personen folk forventer å se blir for mye å bære på mine skuldre», skriver han på Instagram under et bilde med en ung fan. Han skriver videre at han ikke ønsker å skuffe noen, men at han heller vil gi dem et bra show og gode album. «Meet and greet»-billettene er en del av de dyreste VIP-billettene som selges til denne turneen. VG skrev i desember at for 17.040 kroner vil du få blant annet en selfie med Bieber. Hvordan de som har kjøpt disse billettene blir håndtert, har det foreløpig ikke kommet noen meldinger om. – Det er trist og dumt at han ikke ønsker å møte fans personlig lengre. Nesten som han skyver dem vekk. Spesielt de som har spart og tatt opp lån for dette, sier Rano Akbar (19), som driver Norges største Bieber-blogg. – Jeg synes det er forståelig hvis Bieber selv vet at han ikke kan gjøre det «verdt det» å betale så mye. Men dette burde blitt avgjort før turneen, mener Akbar. Karoline Stensrud (18) har vært «Belieber» siden 2009. Endelig hadde hun fått tak i «Meet and Greet»-billett i Stockholm, og fikk låne penger av moren til å kjøpe billetten. – Det føltes uvirkelig da jeg bestilte billetten, at jeg endelig skulle få møte ham og se ham inn i øynene, forteller hun. I dag morges brast drømmen da hun våknet til instagramposten fra Bieber. Selv om hun ikke får møte idolet, gleder hun seg likevel til konserten. – Jeg har mistet litt troen på at jeg får møte ham. Lurer på om jeg får en ny sjanse senere, det er jo ikke sikkert han kommer tilbake en gang, forteller 18-åringen. VG har vært i kontakt med Biebers representanter i Norge, plateselskapet Universal og konsertarrangør Atomic Soul. Ingen av dem ønsker å kommentere saken foreløpig. I september stormet Bieber av scenen på Chateau Neuf i Oslo, under inspillingen av «Senkveld». Da skrev han at det hadde vært en tøff uke, hvor han måtte være på hele tide for fans og presse.
Artisten sier møtene med fansen tapper ham for energi.